جهة طنجة تطوان الحسيمة

جهة طنجة تطوان الحسيمة (بلأمازيغية: ⵜⴰⵎⵏⴰⴹⵜ ⵜⴰⵏⵊⴰ ⵜⵉⵟⵟⴰⵡⵉⵏ ⵍⵃⵓⵙⵉⵎⴰ، بالفرانساوية: Tanger-Tétouan-Al Hoceïma) وحدة من لجيهات ديال لمغريب اللي تصايبو عام 2015، من مورا ما نقصو عدد لجيهات من 16 لـ 12. لجيهة كاينة فالشمال ديال البلاد، و لعاصيمة ديالها هي طنجة، و مابين لمدون اللي كاينين فلجيهة: تطوان ولحسيمة ولعرايش وشفشاون ولمضيق وأصيلة. عدد السكان على حساب لإحصاء اللي تدار ف2024 وصل فهاد لجيهة لـ 4.030.222. لميساحة ديال لجيهة هي 13,712 كم². السكان ولأقاليم السكان فلأقاليم ديال لجيهة هاد لجدوال كايبين لأقاليم ديال لجيهة والسكان ديالها: التطور ديال شحال دالسكان لجغرافيا ولموناخ جهة طنجة تطوان الحسيمة محاديها من لجانوب جهة فاس مكناس وجهة الرباط سلا القنيطرة ومن الشرق جهة الشرق. هاد لجيهة فيها بزاف ديال لخصائص لجغرافية بحال أنه دايز منها جبال الريف ؤويدان بحال واد لوكوس وسهول بحال السهل الطنجي اللي كاين مابين لمضيق دجبل طارق ولمحيط لأطلسي وسهل اللوكوس. لميساحة ديال لجيهة واصلة لـ17,262 كم². لموناخ ديال لجيهة متنوع. لمينطقة اللي ما بين لعرايش ومارتيل تقدر تطيح فيها 700 ملم ديال الشتا فلعام. لمينطقة اللي كاينة فالشرق ديال لجيهة كاتطيح فيها 400 ملم فلعام. فجبال الريف تقدر توصل هاد لكميات حتالين 1800 ملم فلعام فلغرب وماكاتفوتش 600 ملم فالتلال شرق واد أورينݣا. لحرارة كاتبقى دافية فالصيف ومعتادلة فالشتا. هاد لجدوال كيعطي لمعلومات على لحرارة والشتا فمدينة طنجة اللي هي لعاصيمة ديال لجيهة. لبينية التحتانية مطار طنجة الدولي أولا مطار طنجة بن بطوطة هو مطار كاين فمدينة طنجة وكايسيرڤي لجيهة ديال جهة طنجة تطوان الحسيمة. كيبعد لمطار على الصونطرڤيل ديال طنجة بـ15 كيلوميتر، وقريب من لوطوروت ديال طنجة -الرباط. كيتعتابر خامس أكبر مطار فلمغريب من ناحية عدد لمسافرين، ومنو كايمشيو بزاف ديال الرحلات فالداخل وحتى فلخارج، وكايقدر يهز 1.250.000 مسافر. مطار تطوان الدولي أولا مطار تطوان سانية الرمل هو مطار كاين فمدينة تطوان وكايسيرڤي لجيهة. كيبعد لمطار على الصونطرڤيل ديال لمدينة بـ4 دلكيلوميتر، وقريب من لوطوروت ديال تطوان - لفنيدق. كيتعتابر رقم 14 فتلرتيب أكبر لمطارات فلمغريب من ناحية عدد لمسافرين، وكايقدر يهز 50.000 مسافر. لوطوروتات اللي دايزين من لجيهة هوما لوطوروت لخامس اللي كايدي من طنجة للرباط وكايدوز من بزاف دلمدون فلجيهة اللي ما بينها لقصر الصغير وملوسة وأصيلة ولعرايش، ولوطوروت السابع اللي صغير فالطول ديالو (28 كيلوميتر)، كايبدا من تطوان وكايدوز من لملاليين ولمضيق وكايسالي فلفنيدق. الطرقان لوطنية اللي دايزة من لجيهة هي: N1 و N2 و N8 و N13 و N16 و N29 .(ورّك على الطريق إلى بغيتي تمشي للمقالة ديالها!) ليقتيصاد لفلاحة لميسحة اللي صاحة للزيراعة فجيهة طنجة تطوان لحسيمة وصلات لـ705 ألف ديال لهيكتار واللي نتجات ف2015 قريب من 7دلمليون دلقنطار دلحبوب (لݣمح والشعير والدرة). فلجيهة كايتزرعو بزاف ديال لمنتوجات لفيلاحية ولأغلبية ديالها فسهل اللوكوس بحال الزيتون ولكرموس واللوز، زيادة على أنواع ديال لخضرة والديسير ولعلف ولفصة، اللي كاتعطى لـ400 ألف راس ديال لبݣر و918 ألف ديال لغنم و583 ألف ديال لمعاز. الصيد لبحري عندو إينتاجية متوسطة واللي عطات ف2015 51 ألف طن، واللي وصلات لقيمة ديالها لكتر من 700 مليون ديال الدرهم. الصيناعة الصيناعة فلجيهة عندها دور كبير فلقتيصاد ديالها وديال لبلاد. مينطقة طنجة بوحدها عندها 25% ديال ليستيتمارات و20% ديال لپيرصونيل. لجيهة ف2013 كان عندها 905 ديال لوزينات ولمؤسسات ديال الصيناعة، اللي وصلات لقيمة ديالها فنفس لعام لـ55 مليار درهم مغريبية، واللي تصدرات منها 28 مليار ديال الدرهم، بعضها من لمرسى دطنجة لمتوسط. الصيناعة التقليدية فلجيهة عندها دور كبير فالتنمية ديال لجيهة. 23 ألف معلّم ف2013 خدمو فمجالات ديال الجلد والتوب ولحديد لمطروݣ والنجارة التقليدية. لمينات فلجيهة كاينتجو بزاف ديال لمعادين اللي كاينين فقلب جبال الريف، واللي منها الدهب ولحديد. منطقة لحسيمة فيها 29% ديال لمينات فلجيهة، تابعاها لفحص-أنجرة (27%) وطنجة-أصيلة (11%). السياحة السياحة عندها حتا هي دور كبير فالتنمية ديال هاد لجيهة. ف2015 وصل لعدد ديال لوطيلات لمكلاصيين ل168 أوطيل فيهوم 17 ألف فراش، اللي ستاقبلو 606 ألاف ديال السياح من برا، واللي دوزو كتر من مليون و29 ألف ليلة سياحية. الناس ديال الصبليون هوما اللولين فترتيب عدد السياح (102 ألف و76 صبليوني) وعاد باش لفرانصيص (109.423 ديال السياح). عدد السياح لمغاربة اللي مشاو للجيهة وصل لعدد ديالهوم ل632 ألف. كاين بزاف مايتشاف فجهة طنجة تطوان لحسيمة، اللي مابينو: لمدينة لقديمة ديال تطوان ومدينة طنجة وأصيلة ولحسيمة. لبحر دلمحيط لأطلسي كايتمارس فيه الرياضة ديال السورف، والساحل ديال لبحر لبيض لمتوسط كايتدار فيه رياضة لعومان ولغوص. لمآتير التاريخية فلجيهة كتار، بحال لمغارة دهيراقل ومدينة ݣطّة ولقبور الرومانية ولمدينة لأترية ديال ليكسوس. كاينين منتجعات ديال الطبيعة بحال أقشور فمدينة شفشاون وتهدارت فطنجة ومنتجاع الزرقة فتطوان. شوف حتى التقسيم الترابي دلمغريب جيهات لمغريب جهة مراكش آسفي جهة سوس ماسة جهة العيون الساقية الحمراء مصادر